b'\n_START_ARTICLE_\nCarcassonne\n_START_SECTION_\nGeografija\n_START_PARAGRAPH_\nKraj je razdeljen na dva dela: na utrjeno staro mesto ville haute oziroma Cit\xc3\xa9, ki se dviga nad reko Aude, in novej\xc5\xa1i spodnji kraj ville basse, ki je zgrajen na nasprotnem bregu. Le\xc5\xbei na kri\xc5\xbei\xc5\xa1\xc4\x8du starodavnih poti med Atlantskim oceanom in Sredozemljem ter med Centralnim masivom in Pireneji.\n_START_SECTION_\nZgodovina\n_START_PARAGRAPH_\nOzemlje je postalo strate\xc5\xa1ko pomembno z rimskim utrjevanjem na vrhu brega okoli leta 100 pr. n. \xc5\xa1t., ki je s\xc4\x8dasoma postal Colonia Julia Carsaco, kasneje Carcasum._NEWLINE_Leta 462 so Rimljani uradno predali ozemlje Septimanie vizigotskemu kralju Teodoriku II., ki je dr\xc5\xbeal samo mesto \xc5\xbee od 453. Z nadaljnjo izgradnjo obzidja je Carcassonne postal mejna postojanka za pohode proti severu. V letu 508 so Vizigoti uspe\xc5\xa1no kljubovali napadom frankovskega kralja Klodvika. Saraceni so imeli Carcassonne v zasedbi od leta 725 do 795, ko jih je iz njega pregnal kralj Pipin Mali._NEWLINE_V letu 1067 je Carcassonne postal last Raimonda Trencavela, viskonta Albija in N\xc3\xaemesa, katerega potomci so v njem dali zgraditi katedralo svetega Nazarija in dvorec Comtal._NEWLINE_Kraj je postal slaven po njegovi vlogi v albigen\xc5\xa1kih vojnah, ko je bil mo\xc4\x8dno opori\xc5\xa1\xc4\x8de katarov. Avgusta 1209 je kri\xc5\xbearska vojska Simona de Montforta prisilila prebivalstvo k vdaji, s \xc4\x8dimer je Montfort postal novi viskont, sam kraj pa je postal mejna trdnjava med Francijo in Aragonskim kraljestvom. Leta 1247 je Carcassonne podpadel pod vladavino francoskega kralja Ludvika IX., ki je preko reke ustanovil novi del Carcassonna. Ta je bil uni\xc4\x8den med stoletno vojno ob poskusu zavzetja s strani angle\xc5\xa1ke vojske pod poveljstvom Edvarda \xc4\x8crnega princa (1355)._NEWLINE_Leta 1659 je bila s Pirenejskim sporazumom mejna provinca Roussillon predana Franciji, voja\xc5\xa1ka pomembnost kraja pa zmanj\xc5\xa1ana. Utrdbe so bile zapu\xc5\xa1\xc4\x8dene, kraj pa je postal trgovsko sredi\xc5\xa1\xc4\x8de s koncentrirano tekstilno industrijo. Med francosko revolucijo je postal sede\xc5\xbe novoustanovljenega departmaja Aude.\n_START_SECTION_\nCarcassonne v literaturi\n_START_PARAGRAPH_\nKraj je sredi\xc5\xa1\xc4\x8da dogajanja romana Labirint, po katerem je bi posnet tudi istoimenska mini TV serija. Roman prepleta sedanjost in dogajanje okoli zadu\xc5\xa1itve katarskega gibanja leta 1209.'